คลอดเกณฑ์กองทุนอินฟราฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
29 ต.ค. 2565

โพสต์ทูเดย์ — ก.ล.ต. คลอดเกณฑ์กองทุนอินฟราสตรัคเจอร์ กำหนดขนาดไม่ต่ำ 2,000 ล้านบาท กู้ได้กำหนดสัดส่วนหนี้สินต่อทุนไม่เกิน 3 เท่า “กรุงไทย” ห่วงเกิดช้า ต้องใช้เวลาทำความเข้าใจสหภาพ
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยหลักเกณฑ์ เงื่อนไข และวิธีการจัดตั้งกองทุนรวมโครงสร้างพื้นฐาน (อินฟราสตรัคเจอร์ฟันด์) ว่า กำหนดเงินทุนโครงการไม่ต่ำกว่า 2,000 ล้านบาท และมีนโยบายที่จะลงทุนในทรัพย์สินกิจการโครงสร้างพื้นฐานรวมกันไม่น้อยกว่า 1,500 ล้านบาท และกรณีที่มีนโยบายจะลงทุนในทรัพย์สินกิจการโครงสร้างพื้นฐานหลายโครงการ แต่ละโครงการต้องมีมูลค่าไม่น้อยกว่า 1,000 ล้านบาท
กองทุนมีนโยบายลงทุนในทรัพย์สินกิจการโครงสร้างพื้นฐานเป็นหลัก และเป็นไปเพื่อประโยชน์สาธารณะในวงกว้างของประเทศไทย และในขณะที่ยื่นคำขออนุมัติจัดตั้งกองทุนรวมมีทรัพย์สินกิจการโครงสร้างพื้นฐานที่จะลงทุนแน่นอนแล้ว รวมทั้งเปิดให้กองทุนกู้ยืมเงินจากบุคคลอื่น หรือก่อภาระผูกพันใดๆ แก่ทรัพย์สินของกองทุนรวมหรือออกหน่วยลงทุนคล้ายหนี้ได้ โดยมีหนี้สินต่อทุนไม่เกินกว่า 3 เท่า 
สำหรับการเสนอขายหน่วยลงทุน หากกองทุนลงทุนในทรัพย์สินกิจการโครงสร้างพื้นฐานที่เป็นโครงการที่แล้วเสร็จทั้งหมด บริษัทจัดการจะเสนอขายหน่วยลงทุนทั้งหมดต่อผู้ลงทุนเป็นการทั่วไป แต่หากลงทุนในโครงการที่ก่อสร้างเสร็จไม่เกิน 30% ของมูลค่าทรัพย์สินรวมของกองทุนรวม อาจแบ่งขายแก่ผู้ลงทุนตามเงื่อนไขที่ ก.ล.ต.กำหนด แต่ส่วนผู้ลงทุนทั่วไปต้องมีความเสี่ยงไม่มากไปกว่านักลงทุนรายใหญ่แบบเฉพาะเจาะจง เป็นต้น
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า หลังจากไปนำเสนอการระดมทุนผ่านการตั้งกองทุนอินฟราสตรัคเจอร์แก่การประปานครหลวง (กปน.) และการไฟฟ้าฝ่ายผลิต (กฟผ.) พบว่าทั้งสององค์กรสนใจ แต่ปัญหาอยู่ที่การทำความเข้าใจกับพนักงานในองค์กรให้เข้าใจว่าการระดมทุนนี้ไม่ใช่เป็นการแปรรูป ซึ่งอาจต้องใช้เวลา
“กปน. และ กฟผ. จะระดมทุนหมื่นล้าน และที่ผ่านมาบริษัท ปตท.สำรวจและผลิตปิโตรเลียม ก็สนใจระดมทุนผ่านกองทุนอินฟราสตรัคเจอร์ แต่ไม่ใช่เป็นกิจการโครงสร้างพื้นฐานหลักตามเกณฑ์ ก.ล.ต.” นายสมชัย กล่าว